tartuNLP/wikipedia-smugri-20251201 huggingface dataset:
Mustasiruetana

Mustasiruetana ("Arion ater") on kookas siruetanoihin kuuluva kotilo. Suomessa se on tulokaslaji.
Koko ja ulkonäkö.
Nimensä mukaisesti mustasiruetana on yleensä tasaisen pikimusta, mutta satunnaisesti tavataan myös vaaleita, harmaita tai oranssinpunaisia värimuotoja. Tämän vuoksi lajin erottaminen varmuudella punasiruetanasta ("Arion rufus") ja espanjansiruetanasta ("Arion vulgaris") voi edellyttää genitaalipreparaatin tekemistä. Täysikasvuinen mustasiruetana on varsin kookas, venyneenä 10–15 cm:n pituinen. Iho on yleensä musta ja siinä on selviä pituussuntaisia nystyjä. Nuoret yksilöt ovat päätä ja tuntosarvia lukuun ottamatta vaaleita ja niissä voi olla sivujuovat. Antura on tumma. Hengitysaukko on eläimen oikealla kyljellä kilven etuosassa eli lähellä päätä. Etanan erittämä lima on väritöntä.
Tärkeänä tuntomerkkinä häiritty mustasiruetana huojuttaa ruumistaan sivuttain.
Levinneisyys.
Mustasiruetana on eurooppalainen laji, jota tavataan Espanjasta ja Britteinsaarilta Skandinaviaan ja itäiseen Keski-Eurooppaan. Vieraslajina se on levinnyt myös Pohjois-Amerikkaan ja Australian lounaisosiin. Suomessa se esiintyy tulokaslajina Ahvenanmaalla ja mantereella varmoja esiintymiä tunnetaan ainakin Helsingistä, Jyväskylästä sekä Pirkkalasta.
Elinympäristö ja elintavat.
Mustasiruetana elää kosteissa lehtometsissä sekä kulttuuriympäristöissä, kuten puistoissa ja puutarhoissa. Etana käyttää ravinnokseen kasveja, sieniä ja jopa eläinten raatoja. Se saattaa olla paikoittain hyötykasvien tuholainen. Häirittynä etana vetäytyy puolipallon puotoon ja huojuttaa ruumistaan voimakkaasti sivusuunnassa. Laji risteytyy lähisukulaistensa kanssa ja niiden tapaan se saattaa tuottaa jopa 400 munaa kesässä.
Punasiruetana

Punasiruetana ("Arion rufus") on kookas, siruetanoiden heimoon kuuluva kotilolaji.
Koko ja ulkonäkö.
Täysikasvuinen punasiruetana on varsin kookas, täyteen pituuteensa venyneenä 10–15 cm pitkä. Tyypillisimmin se on väriltään kirkkaan oranssinpunainen, mutta myös vaihtelevan harmaita ja jopa mustia värimuotoja esiintyy. Nuoret yksilöt ovat vaaleita pään ja tuntosarvien ollessa kuitenkin tummat ja kilven ollessa juovikas. Hengitysaukko sijaitsee kilven etuosassa eläimen oikealla kyljellä. Ihossa on suuria pitkittäissuuntaisia nystyjä. Antura on väriltään harmaa, kellertävä tai punertava, reunoistaan yleensä punainen, ja eläimen erittämä lima oranssia. Uhattuna eläin vetäytyy puolipallon muotoon.
Värinvaihtelun vuoksi punasiruetanan erottaminen mustasiruetanasta ("Arion ater") ja espanjansiruetanasta ("Arion vulgaris") on vaikeaa ja varmuuden saaminen saattaa vaatia genitaalipreparaatin tekemistä. Erityisesti espanjansiruetana on myös yleensä oranssi, mutta punasiruetanan sävy on räikeämpi ja puhtaampi.
Levinneisyys.
Lajia tavataan Länsi- ja Keski-Euroopassa. Suomessa varmoja esiintymispaikkoja on Helsingissä ja Jyväskylässä. Esiintymiä lienee enemmänkin, mutta määritysvaikeuksien vuoksi riittävän varmuuden saaminen on työlästä. Laji on tulokas, jota on tavattu Suomesta 1960-luvulta alkaen. Tunnetuin esiintymä on Helsingin Pikku-Huopalahdessa.
Elinympäristö ja elintavat.
Suomessa punasiruetana on lähes täysin kasvihuoneissa elävä laji, mutta se tulee toimeen myös niiden ulkopuolella. Keski-Euroopassa ja Ruotsissa tyypillisiä elinympäristöjä ovat erilaiset lehtimetsät ja kulttuuriympäristöt. Suomessa laji ei aiheuta massaesiintymiä, eikä sitä voi pitää tuholaisena. Etanan ravintoa ovat kasvit, mutta myös sienet, ulosteet ja jopa eläinten raadot.
Sukulaistensa tapaan yksi yksilö voinee tuottaa kesässä jopa 400 munaa.
Emmanuel Mudiay

Emmanuel Mudiay (s. 5. maaliskuuta 1996 Kinshasa, Zaire) on kinshasankongolainen koripalloilija, pelipaikaltaan pelintekijä. Hän pelasi kaudella 2014–2015 Kiinan CBA-liigan Guangdong Southern Tigersissa. Kauden 2015–2016 alussa hän siirtyi NBA-liigaan Denver Nuggetsiin. Pelattuaan kaksi ja puoli kautta Denverissä hän siirtyi helmikuussa 2018 New York Knicksiin. Kesällä 2019 hän teki sopimuksen Utah Jazzin kanssa.
Vuonna 2001 pakolaisena kotimaastaan Yhdysvaltoihin perheensä kanssa muuttanut Mudiay aikoi alun perin pelata yliopistokoripalloa SMU:n joukkueessa. Hän päätti kuitenkin siirtyä vuodeksi ulkomaille ammattilaiseksi, ja allekirjoitti yksivuotisen, 1,2 miljoonan dollarin sopimuksen kiinalaisseura Guangdong Southern Tigersin kanssa.
Guajakoli

Guajakoli eli o-metoksifenoli (C7H8O2) on fenoleihin kuuluva orgaaninen yhdiste. Sitä tavataan luonnossa useiden kasvien eteerisissä öljyissä ja se on komponenttina useiden ruokien ja juomien aromeissa. Yhdistettä käytetään valmistettaessa muun muassa aromeja ja lääkeaineita. Yhdistettä esiintyy myös kukkien tuoksuissa ja semiokemikaalina eliöiden viestinnässä. Guajakoli on p- ja m-metoksifenolien isomeeri. 
Ominaisuudet.
Huoneenlämpötilassa guajakoli on vaaleankellertävää kiteistä ainetta. Mikäli kiteet sulatetaan, yhdiste ei kiteydy jäähdytettäessä alle sen sulamispisteen vaan pysyy nestemäisenä. Guajakoli on puhtaaseen veteen niukkaliukoista ja liukenee paremmin emäksisiin liuoksiin ja orgaanisiin liuottimiin kuten etanoliin ja dietyylieetteriin.
Valmistus ja käyttö.
Guajakolia voidaan valmistaa metyloimalla katekolia metyylihalidien tai dimetyylisulfaatin avulla, hapettamalla ligniiniä elohopeaoksidin avulla, pelkistämällä asetovanillonia sinkkikloridin avulla ja hydrolysoimalla o-anisidiinin diatsoniumsuolaa.
Guajakolia käytetään valmistettaessa hajusteina ja aromiaineina käytettäviä yhdisteitä, kuten isoeugenolia ja vanilliinia. Vanilliinia muodostuu, kun guojakolin ja glyoksyylihapon muodostama additiotuote hapetetaan ja dekarboksyloidaan. Guajakolia voidaan käyttää yskänlääkkeissä limaa irrottavana aineena, mutta sen huonoja puolia ovat huono vesiliukoisuus ja kitkerä maku. Tämän vuoksi guajakolista voidaan valmistaa muita tähän tarkoitukseen käytettäviä yhdisteitä kuten guaifenesiinia ja guasetisaalia. Guajakolia voidaan käyttää myös vahojen ja öljyjen hapettumista estävänä aineena.
José Chamot

José Antonio Chamot (s. 17. toukokuuta 1969 Concepción del Uruguay, Argentiina) on argentiinalainen entinen jalkapalloilija, pelipaikaltaan vasen laitapuolustaja.
Chamot pelasi urallaan pääsarjatasolla argentiinalaisessa Rosario Centralissa, italialaisissa Pisassa, Foggiassa, Laziossa ja Milanissa sekä espanjalaisessa Atlético Madridissa. Hän voitti Italian cupin Laziossa kaudella 1997–1998 ja Milanissa kaudella 2002–2003.
Argentiinan maajoukkueessa Chamot pelasi 43 A-maaottelua ja teki kaksi maalia vuosina 1993–2002. Hän oli mukana MM-kisoissa 1998, jolloin hän pelasi kolme ottelua avauskokoonpanossa ja tuli kerran vaihtopelaajana kentälle, ja 2002, jolloin hän pelasi yhden ottelun kokonaan. Chamot on myös olympiahopeamitalisti Atlantasta 1996.
Henri Ghéon

Henri Ghéon (oik. "Henri Vangeon", 15. maaliskuuta 1875 Bray-sur-Seine – 13. kesäkuuta 1944 Pariisi) oli ranskalainen kirjailija, runoilija, näytelmäkirjailija ja kriitikko. Koulutukseltaan hän oli lääkäri.
Hartaan katolisen äidin poika Henri Ghéon hylkäsi oman uskonsa lukioiässä ja korvasi sen puolipakanallisella uskolla kauneuteen ja taiteisiin. Kirjallisuuden lisäksi Gheón harrasti musiikkia ja maalaamista.
Vuonna 1893 Ghéon muutti Pariisiin opiskelemaan lääketiedettä. Samoihin aikoihin hän alkoi kirjoittaa runoja ystäviensä Francis Jammes’in ja Stéphane Mallarmén innoittamana. Vuonna 1887 hän tapasi André Giden, josta tuli hänen mentorinsa ja seksuaalinen seikkailukumppani pariksikymmeneksi vuodeksi. Ghėonin luonnostelema homoseksuaalisuutta puolustava teksti "La Vie secrète de Guillaume Arnoult" oli innoituksena Giden romaaniin "Corydon" (1920). Vuonna 1909 Ghéon ja Gide olivat mukana perustamassa kirjallisuuslehteä Nouvelle Revue Française.
Ensimmäisessä maailmansodassa Ghéon palveli sotilaslääkärinä ja löysi uudelleen katolisen uskonsa. Sodan jälkeen hän perusti amatööriteatteriryhmän "Compagnons de Notre Dame", jolle hän kirjoitti noin 60 näytelmää, yleensä pohjautuen raamatunkertomuksiin ja keskiaikaisiin mysteerinäytelmiin. Ryhmä kiersi esiintymässä Euroopan ranskankielisissä maissa, ja Ghéon sai tästä hyvästä Ranskan akatemian palkinnon. Hän kirjoitti myös uskonnollisia runoja, pyhimyselämäkertoja ja romaaneja. Niistä merkittävin on kolmiosainen "Les Jeux de l’enfer et du ciel", joka kertoo Arsin kirkkoherrasta Jean Vianneystä.
Ghéon kuoli syöpään pariisilaisessa sairaalassa viikon päästä liittoutuneiden Normandien maihinnoususta ja viimeiseksi jääneen näytelmänsä "Saint Gilles" kantaesityksestä.
Vuonna 2008 kirjailija ja filosofi Fabrice Hadjadj arvioi Catherine Boschian-Campanerin kirjoittamaa Ghéonin elämäkertaa Le Figaro -sanomalehdessä. Hän rinnasti Ghéonin tyyliä romaanikirjailijana Charles Dickensiin ja piti hänen näytelmiään Jean Anouilhin ja Jean Giraudoux’n teosten veroisina.
Now That’s What I Call Music! 89

Now That’s What I Call Music! 89 tai Now! 89 on kahden levyn kokoelma-albumi, joka ilmestyi Isossa-Britanniassa 21. marraskuuta 2014. Se on Now!-sarjan 89:s osa, joka on saatavilla sekä levyllisenä että digitaalisesti ladattavana.
"Now! 89" sisältää yhdeksän kappaletta, jotka ovat saavuttaneet Britannian singlelistan ensimmäisen sijan ja ne ovat: "All About That Bass", "Bang Bang", "Am I Wrong", "Rude", "Crazy Stupid Love", "Blame", "Changing", "Prayer in C" ja "Lovers on the Sun".
Kappaleen Bump n' Grind alkuperäinen singleversio R. Kellyltä esiintyi edellisen kerran levyllä Now 30.
Viipurin kaupungintalo

Viipurin kaupungintalo (myös Viipurin raatihuone) sijaitsi Viipurin keskustassa Raatihuoneentorin laidalla. Se valmistui kaupungin uudeksi raatihuoneeksi vuonna 1797, korvaten 1600-luvulla rakennetun Vanhan raatihuoneen. 
Kaupungintalon julkisivua muutettiin 1860-luvulla olennaisesti arkkitehti Johann Johanssonin piirustusten mukaan. Vuosina 1898 ja 1923 järjestettiin arkkitehtikilpailut uudesta kaupungintalosta, jota ei kuitenkaan koskaan rakennettu. Sen sijaan 1934 toteutettiin sisätiloihin Uno Ullbergin suunnittelema peruskorjaus. Remontin yhteydessä viereisen Viipurin Seurahuoneen tiloja otettiin kaupungintalon käyttöön ja pääsisäänkäynti siirrettiin Kaarle Knuutinpojankadulta Linnankadun puolelle.
Kaupungintalo vaurioitui pahoin talvisodan pommituksissa 1940. Rakennusta entisöitiin 1960-luvun alussa ja vuonna 1962 sen tiloissa avattiin edelleen toiminnassa oleva elokuvateatteri "Palatsi" (ven. Палас).
Sergio Berti

Sergio Ángel Berti Pizzani (s. 17. helmikuuta 1969 Villa Constitución, Argentiina) on argentiinalainen entinen jalkapalloilija, pelipaikaltaan keskikenttäpelaaja.
Berti pelasi pääsarjatasolla argentiinalaisissa Boca Juniorsissa ja River Platessa, italialaisessa Parmassa, espanjalaisessa Real Zaragozassa, meksikolaisessa Américassa ja ecuadorilaisessa Barcelonassa.
Argentiinan A-maajoukkueessa Berti pelasi 23 ottelua ja teki kaksi maalia vuosina 1991–1998.
Yanou

Yanou (oikealta nimeltään Yann Peifer) on saksalainen trance-muusikko ja tuottaja. Hänet tunnetaan parhaiten esiintymisestään DJ Sammyn menestyskappaleella "Heaven" sekä olemisesta osana saksalaista trance-yhtye Cascadaa DJ Manianin ja Natalie Horlerin kanssa. Ennen DJ Sammyn sekä Cascadan kanssa työskentelyä hän tuotti ja sanoitti kappaleita "Beam &amp; Yanoulle" 1990-luvun lopulla.
Cherry Pop

Cherry Pop on romanialaislaulaja Alexandra Stanin kappale hänen Unlocked-studioalbumilta. Sen julkaisivat Fonogram Studios ja Roton Music albumin toisena singlenä 28. toukokuuta 2014. Sanoituksia media on laajalti kuvaillut mahdollisesti seksuaalisuuteen liittyviksi. Kappaleeseen liittyvä musiikkivideo julkaistiin singlen kanssa samana päivänä. Videolla artisti tanssii lukuisissa, pääosin pirteänsävyisissä ympäristöissä J-pop-henkisten vaatetuksien ja peruukkien kera. Kappale on päässyt tähän mennessä listoille Japanissa ja Romaniassa.
Kappalelista.
Digitaalinen lataus
Unlocked (Alexandra Stanin albumi)

Unlocked on romanialaisartisti Alexandra Stanin toinen studioalbumi. Sen julkaisivat Fonogram Records ja Victor Entertainment Japanissa 27. elokuuta 2014. Albumilta on julkaistu tähän mennessä neljä singleä: "Thanks For Leaving", "Cherry Pop", "Dance" ja "Give Me Your Everything". Albumi sisältää viisitoista kappaleraitaa (kolmetoista kappaletta sekä kaksi remix-versiota). Albumin kappaleraidat omaavat lukuisia eri lajityyppejä, pääosin dance, tekno, pop sekä R&amp;B-genrejä.
Pole Hill

Pole Hill on Suur-Lontoon ja Essexin raja-alueella sijaitseva kukkula Englannissa. Sen huipulta on hyvä näköala Lontooseen. Pole Hill sijaitsee 91 metriä merenpinnan yläpuolella. Huipulle vuonna 1824 rakennettu graniittinen obeliski toimi maamerkkinä, jota Royal Observatoryn työntekijät käyttivät maamerkkinä kalibroidessaan observatorion mittauslaitteita. Nollameridiaani kulkee nykyään noin kuusi metriä obeliskin itäpuolella.
Arabian Lawrencena tunnettu T. E. Lawrence omisti Pole Hillissä maa-alueen, jonka hän myi 1929.
Scott Anderson (kirjailija)

Scott Anderson (s. 1959) on yhdysvaltalainen kirjailija, toimittaja ja entinen sotakirjeenvaihtaja. Hänen veljensä Jon Lee Anderson on myös kirjailija ja toimittaja, jonka kanssa hän on toimittanut yhdessä kaksi kirjaa. Andersonin ensimmäistä maailmansotaa käsittelevä elämäkerrallinen teos "Lawrence in Arabia: War, Deceit, Imperial Folly and the Making of the Modern Middle East" (2013), jonka pääkohteina ovat T. E. Lawrence, Curt Prüfer, Aaron Aronsohn ja William Yale, julkaistiin myyntimenestyksenä.
Heidi Jaatinen

Heidi Virve Pauliina Jaatinen (o.s. "Jauhiainen", s. 12. huhtikuuta 1968 Kiuruvesi) on suomalainen kirjailija. Hän on opettaja ja harrastajateatterin ohjaaja.
Jaatinen on kirjoittanut neljä kirjaa: "Ei saa katsoa aurinkoon" (2010), "Jono" (2011) ja "Kaksi viatonta päivää" (2014), joka valittiin vuoden 2014 Finlandia-palkintoehdokkaaksi. Teoksellaan "Koski" (2018) hän voitti vuoden 2019 Savonia-palkinnon. 
Teoksesta "Kaksi viatonta päivää" Ylen kirjallisuustoimittaja Nadja Nowak totesi, että vaikka sukupolviaihe voi Finlandia-ehdokasromaanissa vaikuttaa kuluneelta, Jaatinen käyttää kieltä erittäin taitavasti. Kirjan aiheena on huostaanotto lapsen näkökulmasta. Se on kantaa ottava kuten Jaatisen aiemmatkin, pedofiliaa ja yhteiskunnan yliseksuaalistumista käsittelevät teokset.
Jaatinen asuu perheineen Kiuruvedellä Aittojärven kylässä.
Hanna (albumi)

Hanna on brittiläisen The Chemical Brothersin soundtrack-albumi Joe Wrightin ohjaamasta toimintatrilleristä "Hanna" (2011). Albumilla on 20 kappaletta, ja kaikki kappaleet esiintyvät elokuvassa. Albumia pääsee kuuntelemaan ainakin Spotifyssä.
Isänpäivä (albumi)

Isänpäivä on Teflon Brothersin neljäs studioalbumi, joka julkaistiin 7. marraskuuta 2014 Johanna Kustannuksen kautta. Albumi ylsi alun perin Suomen virallisen albumilistan 46. sijalle, mutta nousi uudestaan listalle toukokuussa 2019 korkeimmillaan sijalle 25.
Taustaa.
Albumilta on julkaistu yhteensä neljä singleä: "Kärpästen juhlat (osa 2)", "Kendo Anthem", "Maradona (kesä '86)" ja "Isänpäivälaulu". Marraskuussa 2014 kappaleen Maradona (kesä '86) musiikkivideota oli katseltu videopalvelu YouTubessa jo kaksi miljoonaa kertaa. Singleistä "Kendo Anthem" ja "Maradona (kesä '86)" ovat myyneet molemmat kultaa.
Anni Kytömäki

Anni Kytömäki (s. 1980 Ylöjärvi) on suomalainen kirjailija. Hän sai vuonna 2020 Finlandia-palkinnon teoksestaan "Margarita".
Kytömäen esikoisteos "Kultarinta" oli vuonna 2014 ehdolla Finlandia-palkinnon ja Helsingin Sanomien esikoiskirjapalkinnon saajaksi. Kytömäki sai teoksesta Kaarlen palkinnon, Tulenkantaja-palkinnon (2015) ja Tampereen kaupungin kirjallisuuspalkinnon (2014). Romaani on sovitettu myös näytelmäksi.
Keväällä 2022 Kytömäelle myönnettiin Majaoja-palkinto. Hän sai myös valtion viisivuotisen (2023–2028) kirjallisuuden taiteilija-apurahan.
Kytömäki on koulutukseltaan luontokartoittaja. Hän on työskennellyt kansalaisjärjestöissä ja muusikkona. Kytömäen veli on runoilija Pekka Kytömäki.
Frekvenssianalyysi

Frekvenssianalyysi on kirjainten ja kirjainyhdistelmien yleisyyteen perustuva kryptoanalyysin tekniikka, jolla puretaan salakirjoitusta. Frekvenssianalyysi soveltuu yksinkertaiseen korvaussalakirjoitukseen, jossa jokainen selkotekstin kirjain on korvattu salatekstissä aina yhdellä tietyllä kirjaimella.
Yksinkertaisimmassa frekvenssianalyysissä käytetään vain yksittäisten kirjainten yleisyystaulukoita. Sen lisäksi voidaan käyttää myös taulukoita, joissa on kahden ja kolmen kirjaimen yhdistelmien yleisyydet, sekä taulukoita, joissa on kirjainten yleisyydet sanojen alussa ja lopussa. Jälkimmäisen edellytys on se, että salatekstissä käytetään välilyöntejä, jotta sanavälit erottuisivat.
Eri kielissä on erilaiset kirjainten yleisyydet, joten ne tarvitsevat aina omat taulukkonsa. Usein eri teksteissä voi olla erilaiset kirjainten yleisyydet, kuten silloin kun tekstissä toistuu jokin sana, jossa esiintyy jokin harvinainen kirjain. Lyhyitä tekstejä on vaikea avata, sillä frekvenssit ovat silloin liian sattumanvaraisia.
Frekvenssianalyysi aloitetaan taulukoimalla salatekstin kirjainten yleisyydet. Sen jälkeen korvaaminen voidaan aloittaa esimerkiksi korvaamalla salakirjoitustekstin kaikkein yleisin kirjain siinä käytetyn kielen yleisimmällä kirjaimella. Jos tämä ei näytä toimivan, voidaan kokeilla toiseksi yleisintä, ja niin edelleen. Ensimmäisen kirjainparin löydyttyä voidaan jo usein havaita sellaisia lyhyitä sanoja, jotka on helppo täydentää oikeiksi pienen kokeilun pohjalta. Esimerkiksi englannin kielessä on vain kaksi yksikirjaimista sanaa, "I" ja "a", ja kaksikirjaimisiakin sanoja on vain pieni määrä.
Frekvenssianalyysin kehittäjä oli 800-luvulla elänyt arabitiedemies al-Kindi.
Clifton (Arizona)

Clifton on kunta ("town") Greenleen piirikunnassa Arizonan osavaltiossa Yhdysvalloissa. Kaupunki on perustettu vuonna 1909, ja se on piirikuntansa pääkaupunki. Vuoden 2010 väestönlaskennan mukaan siellä asui 3 311 asukasta ja sen pinta-ala on 38,4 neliökilometriä. Vuosina 2000–2010 kaupungin väkiluku kasvoi 27,5 prosenttia.
Clifton sai nimensä Henry Cliftonin mukaan. Clifton saapui 1860-luvun puolivälissä alueelle etsimään kultaa. Kullan asemesta hän löysi kuparia, jota alettiin hyödyntää.
Clifton sijaitsee San Francisco River -joen varrella. Saffordin kaupunkiin on matkaa maanteitse noin 70 kilometriä ja Tucsoniin noin 270 kilometriä.
Intiaanipäällikkö Geronimo syntyi nykyisen Cliftonin lähellä.
Premio Faenza

Premio Faenza on italialainen keramiikkataiteilijoille jaettava palkinto, joka jaetaan joka toinen vuosi kansainvälisen kilpailun pohjalta. Kilpailun ja palkinnon tarkoitus on edistää keramiikan tutkimusta, keraamisten työmenetelmien ja materiaalien kehitystä ja keramiikan ilmaisuvoimaa. Samalla se pyrkii näyttämään taidekriitikoille ja muille taidekeramiikasta kiinnostuneille alan kunkinhetkisen kehityksen ja tason.
Kilpailu järjestettiin ensi kerran alueellisena vuonna 1932. Koko Italiaa koskevaksi se muutettiin 1938, kansainväliseksi 1963 ja joka toinen vuosi tapahtuvaksi 1989. Kilpailun järjestää ja palkintoa jakaa Italian Faenzassa toimiva kansainvälinen keramiikkamuseo ("Museo Internazionale delle Ceramiche in Faenza"). Kilpailun alullepanija oli museon perustaja Gaetano Ballardini.
Vuonna 2013 Premio Faenzan pääpalkinnon voitti suomalainen Päivi Rintaniemi teoksellaan "Avis". Tapio Wirkkala palkittiin kilpailussa saksalaiselle Rosenthalille tekemistään posliiniesineistä Italian presidentin kultamitalilla vuosina 1963, 1966, 1967, 1969 ja 1973.
Pirjo Manninen (kirjailija)

Raili Pirjo-Liisa Manninen (s. 21. huhtikuuta 1936 Helsinki) on suomalainen filosofian maisteri, opettaja, tiedottaja ja kirjailija.
Mannisen vanhemmat olivat varatuomari Leo Johannes Pesonen ja kansakoulunopettaja Raili Amanda Emilia Mäntyvaara. Hän pääsi ylioppilaaksi Tyttönormaalilyseosta 1955 ja opiskeli Helsingin yliopistossa 1955–1960.
Manninen toimi Arkadian yhteislyseon englannin kielen vanhempana lehtorina 1962–1977 ja Suomen Kansallisteatterin tiedottajana 1978–2001.
Barbaresco

Barbaresco on italialainen Nebbiolo-rypäleestä valmistettava punaviini. Barbarescoa tuotetaan Luoteis-Italiassa Piemonten alueella Alban kaupungin itäpuolella.
Ominaisuudet.
Barbarescon alkoholipitoisuus on vähintään 12,5 prosenttia. Sitä kypsytetään vähintään 26 kuukautta ennen myyntiä; "Riserva"-tyyppiä vähintään 50 kuukautta. Barbarescolle myönnettiin "di origine controllata" -laatuluokitus (DOC) vuonna 1966 ja "Denominazione di Origine controllata e Garantita" -laatuluokitus (DOCG) vuonna 1980.
Tuotanto.
Barbarescon tuotantoalue on tarkasti määritelty. Se sijaitsee Cuneon maakunnassa Barbarescon, Neiven ja Treison kuntien alueella ja koostuu 66 erillisestä osasta. Viinitarhat sijaitsevat korkeintaan 550 metrin korkeudessa. Alueen laajuus on noin seitsemän neliökilometriä (vuonna 2014). Viiniä tuotetaan vuosittain noin kolme miljoonaa litraa (vuonna 2014).
Tammisuo

Tammisuo () oli yksi Viipurin vanhoista suomalaisista kaupunginosista. Se oli alun perin Viipurin maalaiskuntaan kuuluva kylä, joka liitettiin kaupunkiin vuonna 1932. Tammisuo sijaitsi noin viisi kilometriä Viipurin keskustan pohjoispuolella vanhan Karjalan radan eli Viipuri–Joensuu-radan varrella.
Historia.
Tammisuon kylässä oli vielä 1800-luvun puolivälissä vain muutama torppa, jotka kuuluivat Saarelan kartanon maihin. Sen omistajiin lukeutui muun muassa Suomen kenraalikuvernöörinäkin toiminut Fabian Steinheil. Vuonna 1893 avatun Karjalan radan myötä Tammisuolle syntyi teollisuutta ja samalla myös asutusta. Liikemies Juho Hallenberg hankki Saarelan kartanon omistukseensa vuonna 1898 ja perusti samalla Tammisuolle tiilitehtaan. Myöhemmin aloittivat toimintansa vielä saha, puusepäntehdas, mylly ja konepaja. Hän rakennutti myös kapearaiteisen Tammisuon radan, joka johti Papulanlahden rannalla olleelle lastauslaiturille. Siellä Tammisuolla tuotetut tavarat lastattiin Uuraan satamaan tai Saimaan kanavalle meneviin proomuihin.
1900-luvun ensimmäisinä vuosikymmeninä Tammisuolle syntyi runsaasti myös muuta teollisuutta ja vuoteen 1939 mennessä oli väkimäärä noussut jo 2 500 asukkaaseen. Tammisuo jakaantui kahteen osaan, työntekijöiden asuntoalueeseen, jota kutsuttiin nimellä Etukylä ja Tammisuon rautatieaseman ympäristöön eli Peräkylään. Rautatieaseman läheisyydessä olivat muun muassa SOK:n ja Hankkijan suuret varastorakennukset. Peräkylään rakennettiin myös kansakoulu sekä työväenyhdistyksen talo. Vuoden 1932 liitoksen myötä maalaismainen elämä Tammisuossa väheni, kun kaupungin järjestyssääntö kielsi lemmikkejä lukuun ottamatta muiden kotieläinten pidon. Samalla alue sai myös Otto-Iivari Meurmanin suunnitteleman asemakaavan, jonka mukaan Tammisuosta piti kasvaa suuri kaupunginosa. Se kuitenkin tuhoutui lähes kokonaan talvisodan aikaisissa taisteluissa.
Vuonna 1917 otettiin käyttöön noin puolentoista kilometrin päässä rautatieasemalta sijainnut Tammiston hautausmaa. Yhdeksän hehtaarin laajuisesta alueesta tuli 1930-luvulla Viipurin yleisimmin käytetty hautausmaa, jolla on myös vuosien 1939–1944 sotien sankarihautoja. Paikalla ei kuitenkaan ole muistomerkkiä. Tammiston siunauskappelin suunnitteli vuonna 1937 arkkitehti Jalmari Lankinen.
Vuoden 1930 väestönlaskennassa Tammisuolla oli 630 asukasta, joista 622 oli suomenkielisiä, 6 ruotsinkielisiä ja 2 muunkielisiä.
Nykypäivä.
Nykyään Tammisuon rautatieaseman ympäristö on edelleen teollisuusalueena ja vanhalla asuinalueella on joitakin kesäasuntoja. Myös Tammiston hautausmaa on yhä käytössä. Vuonna 1948 Tammisuon kylän viralliseksi venäläiseksi nimeksi annettiin "Moskvina" (Москвино), Viipurin taisteluissa kaatuneen luutnantin mukaan, mutta rautatieasema säilytti alkuperäisen nimensä.
Turun linnan kirkko

Turun linnan kirkko on Juhana Herttuan aikaiseen Turun linnan eteläsiiven pitosaliin sisustettu luterilainen kirkko. Kirkko vihittiin käyttöön vuonna 1706. Sitä hallinnoi Turun museokeskus, joka vuokraa sitä kirkollisiin toimituksiin, konsertteihin ja muihin tapahtumiin. Kirkkoon mahtuu 240 henkilöä.
Linnan kirkkoa käytetään erityisesti vihki- ja kastekirkkona. Turun ja Kaarinan seurakuntayhtymä järjestää siellä myös jumalanpalveluksia, esimerkiksi jouluaamuna.
Linnan kirkossa on mekaaniset Marcussen &amp; Sønin 18-äänikertaiset urut vuodelta 1964.
Historia.
Kerros, jossa kirkko sijaitsee rakennettiin 1550-luvulla Juhana Herttuan tarpeita varten. Tilaa kutsuttiin Suureksi saliksi ja herttuan aikana sitä käytettiin pitosalina. Muiden herttuallisten edustustilojen tapaan Suuri sali oli valoisa, ikkunoita on molemmilla pitkillä sivuilla ja päädyssä. Päälinnassa oli tulipalo vuonna 1614 ja sen jäljiltä vain linnan vesikatot ja välipohjat uusittiin. Kun Sturen kirkko ei enää kokonsa puolesta riittänyt seurakunnan tarpeisiin, tehtiin entiseen pitosaliin uusi kirkko, joka vihittiin käyttöön vuonna 1706. Kirkon sisustukseen lisättiin kuninkaalliset aitiot vuonna 1775, koska Kustaa III ja Sofia Magdalena olivat tulossa vierailulle linnaan. Kirkko tuhoutui täydellisesti jatkosodan pommituksen aiheuttamassa tulipalossa 1941 ja on rekonstruoitu paloa edeltäneeseen 1700-luvun asuun. Ainoana esineenä palosta säilyi nykyään sakariston oven pielessä oleva rippikello, jolla pappi kutsui seurakuntaa ehtoollisen viettoon. Kirkon entisöinti pommituksen jäljiltä valmistui vuonna 1961. Sen vihki samana vuonna uudelleen käyttöön arkkipiispa Ilmari Salomies.
Linnan kirkko on linnan kolmesta kirkollisesta tilasta ainoa uskonpuhdistuksen jälkeen valmistunut. Kirkko kunnostettiin vuosina 1990–1992.
Hyvinvointitappio

Hyvinvointitappio, tehokkuustappio tai tehokkuusrasitus (engl. "deadweight welfare loss") on kansantaloustieteen käsite, jolla tarkoitetaan epätäydellisten markkinoiden haittaa verrattuna täydelliseen kilpailuun. Hyvinvointitappio koostuu ns. tuottajien ylijäämän (voittojen) ja kuluttajien ylijäämän (hyödyn) pienenemisestä. Kuluttajien ylijäämällä tarkoitetaan sitä kuluttajien ostoksistaan saamaa hyötyä, joka ylittää ostosten hinnan. 
Hyvinvointitappioon johtaa käyttäytymisen vääristymä, joka liittyy markkinan luonnollisen tilan tai lähtötilanteen muutokseen. Hyvinvointitappio on taloudellisen tehokkuuden menetystä, joka aiheutuu kun hyödykkeen tasapainoa ei saavuteta markkinalla eli toisin sanoen hyödykkeen tasapainohintaa ja tasapainomäärää ei saavuteta kysynnän ja tarjonnan leikkauspisteessä. Hyvinvointitappioita syntyy erityisesti veroista, tuista ja hintasääntelystä. Hyvinvointitappioita voi syntyä myös monopoleista.
Hyvinvointitappio on sitä suurempi mitä enemmän kysyntä ja tarjonta muuttuvat verrattuna tasapainotilaan. Suuren hintajouston hyödykkeiden aiheuttama hyvinvointitappio on suurempi kuin pienen hintajouston hyödykkeiden. Hyvinvointitappio voidaan jakaa tuottajan ja kuluttajan hyvinvointitappioihin.
Verotus.
Kokonaistaloudellisesti tehokas verojärjestelmä.
Niin sanotuilla neutraaleilla veroilla tarkoitetaan veroja, joiden aiheuttamat hyvinvointitappiot ovat olemattomia tai hyvin pieniä. Ainoa täysin neutraali vero on könttäsummavero. Poliittisista syistä tällaista veroa ei kuitenkaan suosita. Ramseyn sääntö kannustaa asettamaan korkean veron välttämättömyyshyödykkeille kuten elintarvikkeille ja matalan veron ylellisyyshyödykkeille.
Arvonlisävero.
Arvonlisävero aiheuttaa hyvinvointitappiota, sillä verotettujen hyödykkeiden tasapaino saavutetaan korkeammalla hinnalla ja pienemmällä määrällä verrattuna arvonlisäverottomaan hintaan. Verottamalla hyödykkeitä, joiden kysyntä on vain vähän joustavaa tai joustamatonta, verotus aiheuttaa pienemmän hyvinvointitappion. Tällaisia hyödykkeitä ovat esimerkiksi elintarvikkeet, joita kaikki tarvitsevat. 
Autovero.
Auton hankintahintaa nostava autovero aiheuttaa hyvinvointitappiota. Auton hintajousto on kohtalaisen suuri ja hyvinvointitappio on suurempi kuin pienemmän hintajouston hyödykkeissä.
Varainsiirtovero.
Muuttamisen verottaminen varainsiirtoverolla aiheuttaa kansainvälisten tutkimusten mukaan merkittäviä hyvinvointitappioita. Hyvinvointitappiolla tarkoitetaan tässä yhteydessä sitä, että ihmiset asuvat tarpeisiinsa nähden epäsopivissa asunnoissa, koska vero estää asunnon vaihtamista sopivaan. Tutkimuksin on todettu, että varainsiirtovero vähentää muuttoalttiutta.
Hintasääntely.
Vähimmäispalkat.
Hyvinvointitappioita liittyy myös vähimmäispalkkoihin.
Vuokrasääntely.
Vuokrasääntely aiheuttaa hyvinvointitappioita.
Kisakallio

Kisakallio oli Perniön asemalla korkean kallion päällä sijainnut suuri tanssilava. Lava valmistui vuonna 1958. Lavalla oli oma rautatiepysäkki tansseihin saapujia varten. Viimeiset tanssit pidettiin vuonna 1985. 
Lava purettiin vuonna 1994 ja siitä on jäljellä huonokuntoinen ravintolaosa. Ravintolan voi vieläkin nähdä 52-tieltä.
Prix Europa

Prix Europa on Saksassa vuosittain järjestettävä media-alan festivaali ja kilpailu, jossa jaetaan samannimisiä palkintoja parhaille televisio-, radio- ja verkkosisältötuotannoille. Festivaali pidetään lokakuun kolmannella viikolla Berliinissä ja Potsdamissa ja sen isäntänä toimii radio- ja televisioyhtiö Rundfunk Berlin-Brandenburg (RBB).
Festivaalin kilpailusarjoissa jaetaan vuosittain 13 kuvanveistäjä Anthon Hoornwegin suunnittelemaa Minotaurus-härän päätä esittävää palkintoveistosta ja niiden ohessa 6 000 euron rahapalkintoja.
Vuonna 2014 tapahtuman esivalintatuomaristo sai arvioitavakseen 650 tuotantoa 35 maasta. Kilpailuun valittiin 210 tuotantoa.
Historiaa.
Vuonna 1997 kaksi kilpailua päätettiin yhdistää: vuodesta 1969 järjestetty Prix Futura Berlin ja vuonna 1987 aloitettu Prix Europa. Jälkimmäinen otettiin myös uuden kilpailun nimeksi.
Prix Europan perustivat 1987 Euroopan neuvosto ja Euroopan Kulttuurisäätiö. Nyt festivaalin järjestäjätahoja on noin 25 ja niihin kuuluvat Euroopan parlamentti, Euroopan yleisradiounioni (EBU), Euroopan televisiokulttuurin allianssi (EATC) sekä monet eurooppalaiset yleisradioyhtiöt kuten Yleisradio sekä Ruotsin SR ja SVT.
Kilpailun televisiosarjoja ovat fiktio, dokumentit ja ajankohtaisohjelmat sekä radiosarjoja kuunnelmat, featuret ja musiikkiohjelmat. Vuonna 2000 alankomaalainen monikulttuurisuutta televisio-ohjelmissa edistävä Prix Iris -kilpailu liitettiin Prix Europaan nimellä "Prix Europa Iris". Vuonna 2001 kilpailuohjelmaan otettiin mukaan uusmedian kilpailusarja "Prix Europa Exploration".
Suomalaisia palkittuja.
Yleisradion on voittanut kuunnelmillaan useita Prix Europa -tunnustuksia, kuten "Pimeän nimi" vuonna 2014, "Wunderbar" vuonna 2013 ja "Varjoinen talo" vuonna 2010.
Cupid’s Chokehold

Cupid’s Chokehold on Gym Class Heroesin esittämä kappale, jolla myös vierailee Patrick Stump yhtyeestä Fall Out Boy. Laulu sisältää voimakkaasti samanlaisuuksia sekä musiikillisesti että sanoituksellisesti laulaja-lauluntekijä Supertrampin menestyskappaleesta ”Breakfast in America”. Kappale saavutti Billboard Hot 100 ja Billboard Pop 100-listalla 4.- sekä Britannian ja Kanadan singlelistalla 3. sijan. Kappale julkaistiin alun perin vuonna 2005 albumilta The Papercut Chronicles ja uudelleennauhoitettiin heidän As Cruel as School Children-albumille (joka uudelleenjulkaistiin 4. marraskuuta 2006). Kappaleesta on olemassa kaksi musiikkivideota. Molemmille yksi versio. Uudemmalla versiolla nainen laulaa taustalla sanoja, joita ei ole kappaleen alkuperäisessä versiossa. Kappale on esitetty livenä Discover and Downloadissa ja Total Request Livessä.
Kappaleesta on kehitetty muutamia erilaisia versioita. Tunnetuin niistä sisältää hitaan tempon ja nopean naisen esittämät takavokaalit kun taas toisella on nopeampi tempo ja Patrick Stump esittää taustalaulut Ookla the Mok-yhtyeen jäsenen Rand Bellavian kanssa.
Kappale voitti ASCAP-palkinnon 9. huhtikuuta 2008 oltuaan yksi soitetuimmista kappaleista ASCAP:n vuoden 2006 neljänneltä kvartaalilta vuoden 2007 neljännelle kvartaalille.
Syyskuuhun 2011 mennessä kappaletta oltiin ladattu digitaalisesti 1 936 000 kopiota.
Marcelo Gallardo

Marcelo Daniel Gallardo (s. 18. tammikuuta 1976 Merlo, Argentiina) on argentiinalainen entinen jalkapalloilija, pelipaikaltaan keskikenttäpelaaja. Peliuransa päätyttyä Gallardo on toiminut valmentajana. Elokuusta 2024 lähtien hän on toiminut River Platen päävalmentajana, jota hän valmensi aiemmin vuosina 2014–2022.
Gallardo pelasi pääsarjatasolla argentiinalaisessa River Platessa, ranskalaisissa Monacossa ja PSG:ssä, yhdysvaltalaisessa D.C. Unitedissa ja uruguaylaisessa Nacionalissa. Suurimman osan urastaan hän pelasi River Platessa, jota hän edusti 13:na kautena ja jossa hän voitti viisi mestaruutta. Mestaruuden Gallardo voitti myös Ranskassa (Monaco 1999–2000) ja Uruguayssa (Nacional 2010–2011).
Argentiinan A-maajoukkueessa Gallardo pelasi 44 ottelua ja teki 13 maalia vuosina 1994–2003. Hän oli mukana MM-kisoissa 1998, missä hän pelasi yhdessä ottelussa avauskokoonpanossa ja tuli kahdesti vaihdosta kentälle, ja 2002, jolloin hän ei päässyt lainkaan pelaamaan. Gallardo oli myös saavuttamassa olympiahopeaa Atlantassa 1996.
Girlfriend (Avril Lavignen kappale)

Girlfriend on kanadalaisen laulaja-lauluntekijä Avril Lavignen kappale. Sen sanoitti Lavigne hänen tuottajansa Dr. Luken kanssa Lavignen kolmannelle, "The Best Damn Thing" -studioalbumille. ”Girlfriend” julkaisivat Columbia ja RCA Records albumin johdantosinglenä 27. helmikuuta 2007. Sanoituksellisesti kappale kertoo sen esittäjän ihastumisesta johonkin, joka on jo parisuhteessa, julistaen, että hänen pitäisi olla tämän tyttöystävä. Kappale sisältää samanlaisuuksia Toni Basilin vuonna 1982 julkaistun ”Mickeyn” ja The Rubinoosin vuonna 1979 julkaistun ”I Wanna Be Your Boyfriendin” kanssa. Kappaleen ”I Wanna Be Your Boyfriend” sanoittajat haastoivat Lavignen ja Dr. Luken oikeuteen tekijänoikeusrikkomuksesta. Myöhemmin syytteet kuitenkin hylättiin.
”Girlfriend” sai pääosin positiivisia vastaanottoja musiikkikriitikoilta, jotka kehuivat sen mukaantempaavuutta. Kappale oli maailmanlaajuinen menestys, saavuttaen listan kärjen kahdeksassa eri valtiossa, mukaan lukien Australiassa, Kanadassa ja Yhdysvalloissa. Se myös sijoittui monissa muissa valtioissa kymmenen parhaan joukkoon. The Malloysin ohjaamalla musiikkivideolla Lavigne esiintyy kolmessa eri alter-egossaan, joista jokaisessa hän taistelee saman tyypin itselleen saamisesta. Kappaleesta julkaistiin vuonna 2007 virallinen remix-versio, jolla esiintyy myös yhdysvaltalainen räppäri Lil Mama. Lavigne on esittänyt kappaleen livenä lukuisia kertoja, kuten vuoden 2007 MuchMusic Video Awardsissa, vuoden 2007 Teen Choice Awadsissa sekä vuoden 2008 Juno Awardsissa.
Kappaleen menestys muodosti tukipilarin popmusiikille 2000-luvun lopun ajaksi. ”Girlfriend” on palkittu tuplaplatinalla Australiassa ja Yhdysvalloissa. Se oli vuoden 2007 myydyin kappale yli 7,3 miljoonan kopion maailmanlaajuisella myynnillä. Vuonna 2008 kappaleen musiikkivideosta tuli sen ajan katsotuin video YouTubessa, ja se oli sivuston ensimmäinen video, joka saavutti yli 100 miljoonaa näyttökertaa. "Rolling Stone" listasi kappaleen 37. sijalle heidän ”Top 100 Songs of 2007” -listalla. Kappaleesta julkaistiin muutamia versioita kertosäkeellä, joka on laulettu muutamilla kielillä. Vuonna 2010 kappale nimettiin Billboard Hot 100 -listan 94:nneksi menestyneimmäksi kappaleeksi 2000-luvulla. Allmusic korosti kappaletta yhdeksi kaikkien aikojen merkittävimmistä punk-pop-kappaleista.
Haamu ja Hassun Pekka

Haamu ja Hassun Pekka on vuonna 1980 ilmestynyt suomalainen lastenkirja, jonka on kirjoittanut Pirkko Huhtanen ja kuvittanut Urpo Huhtanen.
Juoni.
Pekka Hassu joutuu naurunalaiseksi sukunimensä vuoksi ensimmäisenä koulupäivänään. 
Ihmisiä muuttaa pois kylästä jatkuvasti yhä enemmän, ja kylän pieni koulu saatettaisiin jopa sulkea. Pekka murehtii yksikseen ja tapaa Fabian Kammosen, kummituksen, joka kertoo Pekalle, että myös kummituksilla on ongelmia; kukaan ei ole pitkään aikaan pelännyt haamuja, ja niiden arvostus on romahtanut.
Thomas Sheridan

Thomas Sheridan (1719 Dublin – 14. elokuuta 1788 Margate, Englanti) oli irlantilainen näyttelijä ja opettaja. Lisäksi hän kirjoitti lukuisia puhetaitoon liittyviä teoksia, kuten "Lectures on Elocution".
Elämä ja ura.
Thomas Sheridanin vanhemmat olivat Thomas Sheridan (1687–1738) ja Elizabeth Macfadden. Hän opiskeli lontoolaisessa Westminster Schoolissa 1732–1733, mutta joutui vaihtamaan koulua talousvaikeuksien takia. Hän suoritti opintonsa loppuun dublinilaisessa Trinity Collegessa.
Opiskeluaikanaan Sheridan kirjoitti farssin "The Brave Irishman or Captain O'Blunder", joka sai ensiesityksensä 1738. Hän debytoi näyttämöllä Smock Alley -teatterissa 1743: hänellä oli nimiosa William Shakespearen näytelmässä "Rikhard III". Sheridanista tuli yksi aikansa kuuluisimmista irlantilaisnäyttelijöistä ja häntä verrattiin usein David Garrickiin. Hänestä tuli sittemmin teatterinjohtaja.
Vuonna 1758 Sheridan perheineen muutti pysyvästi Englantiin, missä hän työskenteli opettajana. Vuonna 1762 hän julkaisi teoksen "Lectures on Elocution", jota seurasivat teokset "A Plan of Education" (1769), "Lectures on the Art of Reading" (1775), ja "A General Dictionary of the English Language" (1780).
Thomas Sheridan avioitui vuonna 1747 Frances Chamberlainen kanssa. Hänen poikansa Richard Brinsley Sheridan oli tunnettu näytelmäkirjailija; myös hänen tyttärensä Alicia kirjoitti näytelmiä.
Sanghan

Sanghan (myös "Sanghai", "Sangha") on maalaiskunta Moptin alueen Bandiagaran piirissä Malissa. Sen keskuskylä Sangha Ogol Leye sijaitsee Bandiagaran kalliorinteellä 42 kilometriä Bandiagarasta maanteitse koilliseen. Kunnassa on 32 500 asukasta (vuonna 2009).
Sanghan kunta rajoittuu etelässä Bandiagaran piirin Péloun ja Douroun, lännessä Wadouban ja Dandolin, pohjoisessa Ondougoun ja Koron piirin Bamban sekä idässä Koron piirin Diankaboun ja Madougoun kuntiin. Seutu kuuluu Sahelin vyöhykkeeseen. Pysyviä vesistöjä ei ole.
Kuntaan kuuluu 56 kylää. Asukkaat ovat etupäässä dogoneja.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra, maapähkinä, pavut, okra, seesami, fonio, pullokurpitsa ja teehibiskus. Lisäksi kasvatetaan vihanneksia ja hedelmiä. Kotieläimiä ovat naudat, lampaat, vuohet, aasit ja siipikarja.
Sanghaan on maantieyhteys Bandiagarasta. Palveluihin kuuluu 15 alakoulua ja kaksi yläkoulua.
Sangha ja sen lähiseudun dogonikylät ovat Bandiagaran kalliorinteen suosituin turistikohde. Kylässä on majoitus- ja muita matkailupalveluja.
Edson Lemaire

Edson Lemaire (s. 31. lokakuuta 1990 Papeete) on tahitilainen jalkapalloilija, joka edustaa maansa pääsarjassa pelaavaa AS Dragonia. Oikeajalkaisen Lemairen pelipaikka on oikea laitapuolustaja. Hän kuuluu myös Tahitin jalkapallomaajoukkueeseen. Lemaire on 179 cm.
Ura.
Lemaire edusti tahitilaista AS Vairaota vuodet 2009-2012. Vuonna 2012 hän siirtyi yhteen maan suurseuroista AS Dragoniin. Dragonin paidassa Lemaire on pelannut OFC Champions League. 
Tahitin jalkapallomaajoukkueessa Lemaire debytoi kesken vuoden 2012 Oseanian-mestaruusturnauksen Vanuatua vastaan. Tahiti voitti Oseanian mestaruuden tuolloin ja pääsi pelaamaan seuraavan vuoden Maanosaliittojen cupiin. Cupissa Lemaire pelasi Tahitin kaikissa kolmessa ottelussa, joista yhdessä, Espanjaa vastaan, hän oli avauksessa. Tahiti hävisi kaikki kolme otteluaan murskalukemin.
Métoumou

Métoumou on maalaiskunta Moptin alueen Bandiagaran piirissä Malissa. Sen keskuskylä Damada (Mory) sijaitsee Dogonin ylängön koillisreunalla 73 kilometriä Bandiagarasta koilliseen. Kunnassa on 14 000 ja keskuskylässä 1 600 asukasta (vuonna 2009).
Maantiede.
Métoumoun kunnan pinta-ala on 200 neliökilometriä. Se rajoittuu lännessä Bandiagaran piirin Diamnatin ja etelässä Ondougoun, idässä Koron piirin Kassan ja Bamban sekä pohjoisessa Douentzan piirin Tédjén ja Dianwélin kuntiin. 
Pinnanmuodostusta leimaavat kalliorinteet ja laaksot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.
Asutus.
Kuntaan kuuluu 23 kylää ja kaksi pikkukylää. Asukkaat ovat etupäässä muslimeiksi kääntyneitä dogoneja.
Liikenne, elinkeinot ja palvelut.
Liikenneyhteydet ovat huonot varsinkin sadeaikaan. Liikennevälineitä ovat moottori- ja polkupyörät ja kuorma-autot. 73 kilometrin matka keskuskylästä Bandiagaraan kestää viisi tuntia.
Paikallisia elinkeinoja ovat maanviljely, karjanhoito, keräily, käsityöammatit ja kaupankäynti. Tärkeimmät viljelykasvit ovat hirssi, fonio ja durra. Lisäksi viljellään maapapua, lehmänpapua, seesamia, hibiskusta, maapähkinää, riisiä ja vihanneksia. Kotieläimiä ovat naudat, lampaat, vuohet, aasit, muutamat hevoset ja kamelit sekä siipikarja. Moryssa pidetään viikoittaiset markkinat.
Kunnassa toimii 13 alakoulua, yläkoulu, kolme koulutus- ja kehittämiskeskusta (CED), kaksi lukutaitokeskusta ja neljä koraanikoulua. Damadassa on terveyskeskus. Vesihuolto käsittää kaivoja ja yhden porakaivon. Lisäksi on joukko kauppoja, hirssimylly ja viljavarasto.
Matkailu.
Mahdollisina matkailukohteina mainitaan Barguén, Yandakoun, Dalékandan ja Moryn kylät. Mitään varsinaisia matkailupalveluita ei kuitenkaan ole.
Dogani Béré

Dogani Béré on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängön pohjoisreunalla 94 kilometriä Bandiagarasta pohjoiseen. Kunnassa on 4 400 ja keskuskylässä 2 000 asukasta (vuonna 2009).
Maantiede.
Dogani Bérén kunta rajoittuu pohjoisessa Bandiagaran piirin Borkon, idässä Diamnatin, etelässä Kendén ja lännessä Kendién kuntiin. 
Maisemaa leimaavat hiekkainen ylätasanko ja eroosion kuluttamat kalliorinteet. Kasvillisuus on etupäässä savannia ja aroa. Pysyviä vesistöjä ei ole. Seutu kuuluu sudanilais-sahelilaiseen ilmastovyöhykkeeseen.
Asutus.
Kuntaan kuuluu viisi kylää: Dogani, Gobina, Koundé, Menthy ja Sirou. Asukkaista valtaosa on dogoneja.
Liikenne, elinkeinot ja palvelut.
Kunnan liikenneyhteydet ovat heikot. Tärkein reitti johtaa Kendiéen. Liikennevälineitä ovat hevoskärryt, polkupyörät ja moottoripyörät.
Seudun pääelinkeino on maanviljely. Tärkeimmät viljelykasvit ovat hirssi ja durra. Niiden ohella kasvatetaan maapapua, seesamia, fonioa, hibiskusta, lehmänpapua ja vihanneksia. Lisäksi harjoitetaan karjanhoitoa, keräilyä, käsityöammatteja ja kaupankäyntiä.
Kunnassa toimii viisi alakoulua ja yläkoulu. Dogani-Béréssä on vaatimaton terveyskeskus. Vesihuolto käsittää kaivoja, porakaivoja ja patoaltaita. Muita palveluja ovat muutama kauppa, tori, karjan rokotuspiste ja viljavarasto.
Matkailu.
Matkailu kuntaan on vähäistä eikä majoituspalveluja juurikaan ole.
Kendé

Kendé on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängöllä 67 kilometriä Bandiagarasta maanteitse koilliseen. Kunnassa on 3 700 ja keskuskylässä 1 200 asukasta (vuonna 2009).
Maantiede.
Kendén kunta rajoittuu pohjoisessa Bandiagaran piirin Dogani Bérén, idässä Diamnatin ja Ségué Irén sekä etelässä ja lännessä Kendién kuntiin. 
Maisemaa leimaavat hiekkainen ylätasanko ja kalliorinteet. Kuivuudesta ja ihmisen toiminnasta kärsinyt kasvillisuus koostuu heinäkasveista ja matalista puista. Pysyviä vesistöjä ei ole. Seutu kuuluu Sahelin vyöhykkeeseen.
Asutus.
Kuntaan kuuluu viisi kylää. Keskuskylän jälkeen toiseksi suurin on 1 100 asukkaan Dantiandé. Asukkaista 95 % on dogoneja.
Liikenne, elinkeinot ja palvelut.
Kunnan liikenneyhteydet ovat huonot. Liikennevälineitä ovat mopot, polkupyörät ja hevoskärryt.
Seudun pääelinkeinot ovat maanviljely ja karjanhoito. Tärkeimmät viljelykasvit ovat hissi, maissi ja lehmänpapu. Niiden ohella kasvatetaan hibiskusta, okraa, chiliä, sipulia ja tarhapapua. Kotieläimiä ovat lampaat, vuohet, naudat, aasit ja siipikarja. Lisäksi harjoitetaan keräilyä, pienimuotoista metsästystä, käsityöammatteja ja kaupankäyntiä.
Kunnassa toimii kolme alakoulua ja yläkoulu. Terveyspalvelut sijaitsevat Kendiéssä. Vesihuolto käsittää kaivoja, porakaivoja ja patoaltaan. Muita palveluja ovat kaksi torialuetta, muutama kauppa, bensiinin myyntipiste ja hirssimylly.
Matkailu.
Matkailu kuntaan on hyvin vähäistä eikä matkailupalveluita ole.
Soroly

Soroly ("Soroli") on maalaiskunta ja sen keskuskylä Moptin alueen Bandiagaran piirissä Malissa. Se sijaitsee Dogonin ylängöllä 17 kilometriä Bandiagarasta koilliseen. Kunnassa on 7 300 ja keskuskylässä 1 200 asukasta (vuonna 2009).
Maantiede.
Sorolyn kunta rajoittuu pohjoisessa Bandiagaran piirin Kendién, idässä Wadouban, etelässä Dandolin ja lännessä Doucoumbon kuntiin. 
Maisemaa leimaavat kalliorinteet, laaksot ja tasangot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.
Asutus.
Kuntaan kuuluu yhdeksän kylää ja viisi pikkukylää. Niistä suurin on 1 800 asukkaan Bendiedy. Asukkaista valtaosa on dogoneja. Heidän lisäkseen kunnassa asuu jonkin verran fulbeja. Vallitseva uskonto on islam.
Liikenne, elinkeinot ja palvelut.
Kunnan liikenneyhteydet ovat heikot. Liikennevälineitä ovat moottoripyörät ja hevoskärryt.
Paikallisia elinkeinoja ovat maanviljely, karjanhoito, käsityöammatit ja kaupankäynti. Lisäksi tuotetaan puutavaraa ja hiiltä sekä harjoitetaan hyvin pienimuotoista keräilyä ja metsästystä. Kaupankäynti suuntautuu Bandiagaraan.
Kunnassa toimii kolme alakoulua, yläkoulu sekä kaksi koulutus- ja kehittämiskeskusta (CED). Bendjélissä on terveyskeskus. Vesihuolto käsittää kaivoja, porakaivoja ja patoaltaita.
Matkailu.
Sorolyssa toimii Unescon tuella rakennettu museo. Matkailu kuntaan on vähäistä eikä mitään majoituspalveluja ole.
Punalinnaorneero

Punalinnaorneero, aikaisemmalta nimeltään harjakatsalotti ("Pseudoseisura cristata") on orneeroiden heimoon kuuluva varpuslintu.
Levinneisyys.
Punalinnaorneeroa tavataan laajalla alueella Brasilian itäosissa. Lajia on kuvattu yleiseksi, ja se on runsastumassa. Se on luokiteltu elinvoimaiseksi.
Ruostelinnaorneero

Ruostelinnaorneero ("Pseudoseisura unirufa") on orneeroiden heimoon kuuluva varpuslintu.
Levinneisyys.
Ruostelinnaorneeroa tavataan laajalla alueella Boliviassa, Brasilian lounaisosissa ja Pohjois-Paraguayssa. Lajin on kuvattu olevan yleinen ainakin osissa levinneisyysaluettaan, ja sen kanta on vakaa. Se on luokiteltu elinvoimaiseksi.
Klaus Oesch

Klaus Oesch [öš] (s. Helsinki) on suomalainen tietokirjailija ja konsultti.
Elämä.
Oesch on suorittanut valtiotieteiden maisterin tutkinnon Helsingin yliopistossa ja väitellyt 2007 filosofian tohtoriksi Tampereen yliopistossa aiheenaan tietoajan toimintakäytännöt.
Oesch työskentelee nykyisin yrityksessään Konsultointi Futuria Oy. Oeschin aiempia työnantajia ja yrityksiä ovat olleet muun muassa Apple, Espoon taide-ja tietotekniikkakeskus CARTES, Sansibar Oy ja Ajatusmaailma Oy.
Oesch toimi vetäjänä Tekesin vuorovaikutteisen tietotekniikan Fenix-teknologiaohjelmassa vuosina 2003–2007. Siinä painopistealueina olivat muun muassa semanttisen webin kehitys, digitaalisen median ja tietoverkkojen palvelut sekä yhteisölliset peli- ja edutainment-tekniikkaan perustuvat järjestelmät.
Klaus Oeschin isoisä oli kenraaliluutnantti Karl Lennart Oesch (1892–1978).
Ruskolinnaorneero

Ruskolinnaorneero, aikaisemmalta nimeltään ruskokatsalotti ("Pseudoseisura lophotes") on orneeroiden heimoon kuuluva varpuslintu.
Levinneisyys.
Ruskolinnaorneeroa tavataan laajalla alueella Argentiinassa, Boliviassa, Brasiliassa, Paraguayssa ja Uruguayssa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.
Hietalinnaorneero

Hietalinnaorneero, aikaisemmalta nimeltään valkokurkkukatsalotti ("Pseudoseisura gutturalis") on orneeroiden heimoon kuuluva varpuslintu. Se rakentaa suuren pesän, vaikka lintu itse on vain 20-senttinen. Hietalinnaorneeron pesäonkaloon mahtuisi kalkkuna, ja pesän kupukaton sanotaan kestävän sen päällä seisovan ihmisen.
Levinneisyys.
Hietalinnaorneeroa tavataan Argentiinassa. Lajin kanta on vakaa, ja se on luokiteltu elinvoimaiseksi.
Keltaviiksiorneero

Keltaviiksiorneero ("Pseudocolaptes lawrencii") on orneeroiden heimoon kuuluva varpuslintu.
Levinneisyys.
Keltaviiksiorneeroa tavataan Ecuadorissa, Kolumbiassa, Panamassa ja Costa Ricassa. Lajin kanta on vakaa, ja se on luokiteltu elinvoimaiseksi.
Clojure

Clojure on funktionaalinen Lisp-murre. Rich Hickey julkaisi Clojuren ensimmäisen version vuonna 2007. Clojure on ensisijaisesti toteutettu Java-virtuaalikoneen päälle. Muita tuettuja alustoja ovat Microsoftin CLR sekä JavaScript.
Yleistä.
Clojure on moderni Lisp-murre, joka painottaa funktionaalista ohjelmointityyliä. Clojuressa keskeisessä asemassa on identiteetin käsite ja sen yhteys arvoihin ja tilaan.
Clojuren merkittävä yksilöivä piirre Lisp-murteiden joukossa on sen tiivis symbioosi toteutusalustansa kanssa. Clojuren JVM-toteutus mahdollistaa olemassa olevan Java-koodin kutsumisen suoraan Clojure-koodista. Clojure-koodi käännetään Javan tavukoodiksi.
ClojureScript on Clojuren toteutus JavaScriptin päälle Google Closure Compiler -kääntäjää hyödyntäen. ClojureScript-koodi käännetään JavaScriptiksi, jota voidaan ajaa selainympäristöissä.
Nimi Clojure viittaa sulkeumaan.
Esimerkkejä.
(defn factorial [n]
 (reduce * (range 1 (inc n))))